DA-reklamebord ure ná oprigting vernietigNóg ŉ reklamebord deur die DA het onder vandale deurgeloop. (Foto: Verskaf) Die DA sal Maandag ŉ klag van opsetlike saakbeskadiging by die polisie aanhangig maak nadat nóg ŉ reklamebord deur dié party onder vandale deurgeloop het. Die party se reklamebord met die bewoording “Die ANC het die ligte wat 57 miljoen Suid-Afrikaners raak, afgesit. Tyd vir ons om hul krag af te sit”, is Sondag ure nadat dit opgerig is, beskadig. Marshalle Frederiks, waarnemende bestuurder van die DA se nasionale mediakantoor, het Maandag aan Maroela Media gesê dié reklamebord is vermoedelik Sondag in die Johannesburgse middestad aan die brand gesteek. “Ons is nie seker presies wanneer dit gebeur het nie, maar ons het vanoggend ŉ foto daarvan gekry. Dit lyk of dit aan die brand gesteek is,” sê Frederiks. Dit is nie die eerste reklamebord deur dié party wat deur vandale geteiken is nie. Die DA se reklamebord met die bewoording “Die ANC maak ons dood” is in Januarie vanjaar op dieselfde advertensieplek in die stad opgerig waarna dit deur vandale geskeur is. ŉ Video daarvan het op sosiale media opgeduik waarin gesien kan word hoe drie mans dié reklamebord skeur. Volgens Frederiks was die mees onlangse reklamebord veronderstel om die eerste een te vervang nadat dit verlede maand vernietig is. Die DA het sedertdien sy ongelukkigheid in ŉ verklaring uitgespreek. “Geen mate van vandalisme of brandstigting sal dié feit verbloem dat Eskom misluk in sy mandaat om dienste aan die mense van Suid-Afrika te lewer nie,” lui die verklaring. Volgens Frederiks sal die DA-hoofsweep, John Steenhuisen, deur die loop van die dag ŉ klag by die polisie aanhangig maak. Dit is in dié stadium onbekend wie vir die vernietiging van die reklamebord verantwoordelik gehou kan word. “Hoewel ons nie weet wie die oortreders in hierdie stadium is nie, weet ons wel dat dit nie die eerste keer is dat een van ons advertensieborde wat die ANC se mislukkings uitbeeld, vernietig word nie,” het die DA gesê. “Ons sal nié afgeskrik word deur hierdie blatante daad van sabotasie nie. Ons gaan ons reklamebord vervang.”